Viru lavamaa vetevõrk on hõre, eriti vähe on järvi. Nimetamisväärseim on Uljaste järv. Jõed voolavad vanades ürgorgudes ning on suviti veevaesed. Mõned jõed ja ojad laskuvad klindi servalt jugade või kaskaadidena. Eesti kõrgeim juga (26 m) on Valaste kuivenduskraavil, looduslikel veekogudel olevatest olgu nimetatud Aluoja kaskaad Mägari ojal, Langevoja juga Sõtke lisaojal ning Tõrvajõe juga. Kunagise suurima  Narva joa astangud on hüdroelektrijaama tõttu enamasti kuivad. Põhjavesi on saastumise eest väga nõrgalt kaitstud. Linnade ümbruses on suure veetarbimise tõttu tekkinud depressioonilehtrid ning suurem osa vajaminevast veest juhitakse siia veerikkast naaberregioonist  Alutaguselt.